google/wiki40b huggingface dataset:
De Havilland DH.18

Design og utvikling

DH.18 ble konstruert og bygget i 1919 av Airco som sitt første fly spesielt for det sivile marked. Tidligere fly, som DH.16 var ombygde militære fly. DH.18 var et én-motors dobbeltdekker, drevet av en Napier Lion stempelmotor med  wire-avstivede vinger, en åpen sittebrønn for piloten og en lukket kabin for åtte passasjerer Den første prototypen fløy tidlig i 1920.

Operativ historie

Den første DH.18 ble levert til Aircraft Transport and Travel  for bruk i ruten Croydon-Paris, men ble ødelagt under en nødlanding kort tid etter takeoff fra Croydon 16. august 1920. To fly var under bygging av Airco for Aircraft and Transport and Travel  da det konkursrammede Airco ble kjøpt av BSA, som ikke ønsket  å fortsette med utvikling eller bygging av fly. Geoffrey de Havilland, den gang sjefkonstruktør ved Airco startet sitt eget, de Havilland Aircraft Company. Han fullførte de to delvis bygde  fly som DH.18A med forbedrede motorfester og kraftigere understell.
Aircraft Transport and Travel ble avviklet i begynnelsen av 1921 på grunn av konkurranse fra subsidierte fransk flyselskaper. I mars 1921 ga den britiske regjeringen midlertidig subsidier til ruteflyvninger , med Luftfartsministeriet  som kjøpte en rekke moderne fly for utleie til godkjente selskaper. De tre ex-A. T.&T. DH.18 ble kjøpt på denn måten, og leiet ut til Instone Air Line. Ytterligere to DH.18 ble bygget for Ministeriet. Det var to modifisert DH.18B, med skrog helt kledd med kryssfiner
DH.18 ble brukt av Instone. Et fly, G-EAWO, ble overført til Daimler Airways for bruk på ruten Croydon-Paris til erstatning for det Havilland DH.34 som de hadde i bestilling kunne leveres. Imidlertid, den 4. april 1922, to dager etter Daimler startet kolliderte det kolliderte med en  Farman Goliat over Nord-Frankrike, 100 [[km]] nord for Paris som førte til at sju mennesker omkom. Dette var den første kollisjon i luften.
DH.18 ble pensjonert fra kommersiell tjeneste i 1923, men et fly, G-EARO, hadde fløyet 144 834 km uten uhell. To fly ble brukt til testformål, det ene brukt av Air Ministry til et eksperiment om hvor lenge et fly kan holde seg flytende etter å ha nødlandet på vannet. Under en test ved Felixstowe  2. mai 1924 holdt det seg flytende i 25 minutter. Den andre gjenværende fly ble brukt til testformål på RAE Farnborough til 1927, da det ble hugget.
Tutti

Tutti er et italiensk ord som betyr alle eller i sammen.
Som et musikalsk uttrykk blir det benyttet på forskjellig vis:
1) Det kan vise til en orkesterpassasje der alle medlemmene i orkestret )(eller deler av et orkester) spiller samtidig. I et konsertstykke indikerer det deler for hele orkestret, i motsetning til deler for solistene. Det blir benyttet på lignende vis i kormusikk, hvor hele seksjoner eller hele koret synger samtidig.
2) En som orkestrerer et stykke kan spesifisere at en musiker i orkestret skal spille alene, mens resten av seksjonen er stille under soloen. Det står da skrevet solo på partituret hvor soloen starter, og tutti hvor hele seksjonen startet å spille tilbake.
3) I orgelmusikk indikerer det fullt orgel: alle pipene blir åpnet. Dette blir stundom skrevet på partitur som .fff
US Airways

Ulykker

US Airways Flight 1549 traff en flokk kanadagjess etter avgang fra La Guardia i New York. Fuglene fløy inn i motorene på airbusmaskinen og forårsaket så store skader at begge motorene stanset og flyet mistet all motorkraft. Flyet måtte nødlande på Hudsonelva. Takket være kaptein Chesley Sullenberger og styrmann Jeffrey B. Skiles kom alle passasjerene og hele mannskapet fra hendelsen med livet i behold.
Riviera Maya

Riviera Maya er en turistsone langs Det karibiske hav som befinner seg langs østkysten av fastlandet i den meksikanske delstaten Quintana Roo. Riviera Maya strekker seg 130 kilometer fra Puerto Morelos i nord til Punta Allen i syd.
Langs Riviera Maya ligger kjente feriesteder som Playa del Carmen og Tulum. Det er også en rekke temaparker, hvorav Xcaret, Xel-Há og Xplor er de største.
Ekteskapet

«Ekteskapet» er en humoristisk vise fra begynnelsen av 1900-tallet, skrevet i ren André Bjerke-stil.
Kjempevannkalver

Utseende

Kjempevannkalver er mellom 15 og 50 millimeter lang som voksen. Larven er i sine siste larvestadier omtrent dobbelt så stor. Kjempevannkalver har en oval fasong slik som hos alle vannkalver. Hode, bryst og bakkropp danner én kurve, noe som reduserer vannmotstanden når de svømmer. Fargen er vanligvis svart og gul. Hodet er bredt og noe skovlformet, med en mer eller mindre skarp fremkant. Brystet (pronotum) er bredere enn langt. Kroppen er nokså flattrykt, mye bredere enn høy. Fasettøynene er relativt små og ikke utstående. Antennene er trådformede. 
Hunnen har alminnelige framføtter, mens hannen har brede framføtter.  De er utvidet med noen sugeskåler den bruker under parring, for å holde seg fast på hunnens rygg. Bakbeina er typiske for vannkalver. Leggene (tibiae) og fotleddene (tarsene) er avflatet og utstyrt med tette frynser av lange hår som virker som årer.

Levevis

Både de voksne billene og  larvene, er  rovdyr.  Larvestadiene er i ferskvann. De voksne vannkalvene flyr godt og kan derfor påtreffes et stykke fra vannet. Vannkalvene svømmer raskt med symmetriske bevegelser, det vil si at begge beina i et par går framover og bakover samtidig.
Kjempevannkalver  har ikke gjeller og er avhengige av å hente oksygen fra luften. Man kan se både voksne og larver hengende fra vannoverflaten, der bare bakkroppsspissen bryter overflatehinna. De voksne billene lagrer luft under dekkvingene.
Kjempevannkalver tilhører gruppen av insekter med fullstendig forvandling (holometabole insekter), som gjennomgår en metamorfose i løpet av utviklingen. Mellom larvestadiet og det voksne stadiet er et puppestadie,  en hvileperiode, der vannkalvens indre og ytre organer endres.  Vannkalver lever i ferskvann både som larver og som voksne. Det eneste stadiet som er på land er puppestadiet. Når larven er fullt utvokst, kryper den på land, graver ut et kammer i løs jorden eller lignende, hvor puppestadiet tilbringes.
Det Kongelige Garnisonsbibliotek

Det Kongelige Garnisonsbibliotek var et dansk bibliotek for militærvitenskapelig litteratur som ble grunnlagt i 1785. I 2010 ble biblioteket en del av Forsvarets Bibliotek som holder til på Kastellet i København.
Havbunnsskorpe

Havbunnsskorpe er en del av jordens litosfære  som flyter i havbassengene, i motsetning til kontinentalskorpene som består vesentlig av landfaste, tykkere deler av litosfæren. Havbunnsskorpen er tynnere enn kontinentalskorpen, generelt mindre enn 10 km og maksimalt 30 km tykk, og har en gjennomsnittlig tetthet på omtrent 3,3 gram per kubikkcentimeter. Det er viktig å merke seg at tektoniske plater kan bestå av både havbunnsskorpe og kontinentalskorpe, og at grenser mellom plater også kan gå midt over en av typene jordskorpe.
Havbunnsskorpe består primært av mafiske bergarter som er tunge og rike på jern og magnesium (sima), slik som eksempelvis bergartene basalt, diabas og gabbro. Til sammenlikning består kontinentalskorpe (sial) i større omfang også av silikater og aluminium, med lettere, ofte felsiske bergarter som granitt, gneis, sandstein, kalkstein og slamstein.
Skjeggfuglfamilien

Etymologi

Det vitenskapelige familienavnet følger av slektsnavnet Capito, som kommer av det latinske uttrykket capitonis og betyr storhodet.

Taksonomi

Familien inkluderte tidligere også arter som i dag inngår i familiene Semnornithidae, Megalaimidae og Lybiidae, men gruppen viste seg parafyletisk og ble splittet i dagens fire familier.
Strengeinstrument

Et strengeinstrument er et musikkinstrument som frembringer toner ved hjelp av strenger som vibrerer. Anslaget på strengene foregår ofte ved bruk av et plekter, en hammer som slår an strengen, eller bare ved bruk av fingrene. Den ene hånden brukes vanligvis til å trykke ned strengen på varierende posisjoner på instrumenthalsen, noe som varierer vibrasjonslengden på strengen, og dermed hever eller senker tonen. Eksempler på strengeinstrumenter som er bygget på denne måten er gitar, fiolin, cello, sitar, bassgitar, lutt, mandolin, og banjo. Vanlig antall strenger for denne typen strengeinstrumenter varierer anslagsvis fra fire til tolv.
Andre strengeinstrumenter kan ha strengene spent fast i en ramme uten mulighet til å forandre strengelengden. For å spille alle tonene kreves det derfor mange strenger som hver har en konstant tone. Eksempler på dette er piano, harpe og kantele.
Fotball under Middelhavslekene 1993

Fotball under Middelhavslekene 1993. Fotball var en av flere sporter under de tolvte middelhavslekene som ble arrangert i Languedoc-Roussillon i Frankrike i perioden 16. til 27. juni 1993. Det var tolvte gangen som fotball var med på programmet under middelhavslekene. Det var kun en fotballturnering for menn, elleve lag deltok. Tyrkia vant finalen med 2-0 over Algerie og Frankrike vant bronsefinalen mot Italia med 1-0.
Third Lanark AC

Third Lanark Athletic Club var en skotsk fotballklubb som eksisterte fra 1872 til 1967. Klubben var basert i Glasgow. Den var den første store fotballklubben i Skottland som gikk konkurs.
Klubben ble stiftet den 12. desember 1872, som fotballaget til militæravdelingen Third Lanarkshire Rifle Volunteers. Da forbindelsen til militæret ble kuttet i 1903, skiftet klubben navn til Third Lanark AC. Klubben var blant stifterne av Scottish Football League i 1890. Third Lanark vant ligaen i 1904 og ble skotske cupmestre i 1889 (2–1 over Celtic etter omkamp) og 1905 (3–1 over Rangers etter omkamp).
Third Lanark hadde flere kallenavn: Thirds, The Warriors, The Redcoats, The Hi-Hi. Klubbens draktfarger var rød skjorte og hvit bukse.
Klubbens hjemmebane var fra 1875 til 1903 Cathkin Park. Third Lanark overtok så Queen's Parks gamle bane (Second) Hampden Park, som så ble omdøpt til New Cathkin Park. Denne banen ble imidlertid ikke klar til bruk før sommeren 1904, så Third Lanark måtte spille alle hjemmekampene i 1903/04-sesongen på andre baner. Til tross for den ulempen tok klubben sitt første og eneste ligamesterskap den sesongen.
Våren 1965 rykket Third Lanark ned fra 1. divisjon etter en trist sesong med bare syv poeng på 34 kamper. Etter to år i 2. divisjon gikk klubben så konkurs og ble oppløst sommeren 1967. (New) Cathkin Park er i dag eid av Glasgow by, er en del av en åpen park, og eksisterer fremdeles som fotballbane, selv om tribunenebygningene for lengst er fjernet.
Underwood (skrivemaskin)

Underwood var en amerikansk skrivemaskinprodusent etablert i 1895 av tysk-amerikaneren John T. Underwood. 
Underwood ble i starten av 1960-årene kjøpt opp av firmaet Olivetti.
MS «Rigmor»

MS «Rigmor» er Oslofjordens eldste rutegående trebåt, og ifølge eierne Norges eldste treferge som fortsatt går i rute. MS «Rigmor» som seiler i partnerskap med MS «Rigfar» på charter, ferge- og skoleturer. Båtene ligger ved Rigmorkaia i Sandvika i Bærum. De går også i rutetrafikk til tre øyer i Bærums og Askers skjærgård: Borøya, Brønnøya og Langåra.
«Rigmor» ble bygget i 1930 i Risør og kom til Sandvika i 1972.
Fylkesvei 3626

Fylkesvei 3626 går mellom Søm og Hasseltangen i Grimstad kommune. Veien er 1,0 km lang.
Frem til 2019 hadde veien betegnelsen Fylkesvei 49.
Antifeminisme

Antifeminisme er ifølge Oxford English Dictionary motstand mot feminisme eller mot noen feministiske målsetninger.
Sosiologen Michael Flood argumenterer for at antifeminisme benekter minst et av de tre grunnprinsippene feminismen bygger på; at sosiale forhold mellom menn og kvinner ikke er naturgitte, at sosiale forhold mellom menn og kvinner favoriserer menn, og at kollektiv handling er mulig og ønskelig for å bøte på dette.
Antifeminisme kan ha sin bakgrunn i ulike ståsteder. I USA startet Phyllis Schlafly i 1972 organisasjonen STOP ERA, nå kjent som Eagle Forum, for å motarbeide likestillingsloven Equal Rights Amendment i 1972. På 2000-tallet har begrepet maskulinisme vært brukt av enkelte antifeminister.
Maria Magdalenas evangelium

Maria Magdalenas evangelium eller Mariaevangeliet er et apokryft evangelium som bare er delvis kjent og bevart. Det forteller om et møte mellom disiplene, Maria og Jesus etter hans oppstandelse.
Teksten er kjent gjennom tre funn. Det første er et funn i Egypt i 1896, den såkalte Berlin-kodeksen, et ufullstendig manuskript på koptisk, som er datert til 400-tallet. Teksten ble antagelig forfattet på gresk i første del av 100-tallet.
Evangeliet skildrer disiplenes uro og engstelse når Jesus gir dem befaling om å utbre hans budskap. I denne situasjonen blir de trøstet av Maria, som oppmuntrer dem, og forklarer Jesu ord for dem. Teksten skildrer deretter en diskusjon om hvorvidt Maria gjengir en sann versjon av Jesu budskap, som ender med tillit til Maria. Teksten er tolket som et gnostisk skrift.
Det er ulike omfatninger om hvem Maria var, som jomfru Maria, Maria Magdalena eller en annen Maria.
En norsk oversettelse av Einar Thomassen ble utgitt i samlingen Apokryfe evangelier i serien Verdens Hellige Skrifter i 2001.
Abrittus

Abrittus var en romersk by i Moesia ved dagens Razgrad i Bulgaria. Keiser Decius falt her 251 i et slag mot goterne (Slaget ved Attribus). Under Justinian I ble Attribus restaurert. Byen ble i 6. århundre igjen ødelagt og var en bulgarsk bosetting fra 8. til 10. århundre.
Abrittus er ett av de 100 fremste turistmål i Bulgaria.
Shinya Hoshido

Karriere

Shinya Hoshido startet sin profesjonelle karriere i Júbilo Iwata i 1997. Han har også spilt for Ventforet Kofu.
Øst-Antarktis

Øst-Antarktis er den delen av Antarktis som ligger øst for den Transantarktiske fjellkjede. Både den magnetiske og den geografiske Sydpolen ligger i Øst-Antarktis.

Geografi

Øst-Antarktis utgjør om lag to tredjedeler av det antarktiske kontinentet. Områdets geografiske yttergrense strekker seg fra Rosshavet til Weddellhavet, og nesten hele Øst-Antarktis ligger på den østlige halvkule. Størstedelen av Øst-Antarktis er dekket av isbreer og innlandsis, men det finnes også isfrie fjellområder og oaser.
Reliable Server Pooling

Reliable Server Pooling (RSerPool) er en IETF-standard for forvaltning av tjeneste-pooler, og sesjoner med disse poolene. Den standarden gir både redundans (ved redundans av tjenester) og lastbalansering (ved distribusjon av forespørsler til passende tjenester av en pool). For dette formålet arbeider RSerPool på sesjonlaget i OSI-modellen.
Marquezkrateret

Marquezkrateret er et nedslagskrater for en meteoritt. Krateret ligger i Leon County i Texas nær den lille byen Marquez om lag 177 km nordøst for Austin i USA.
Det er 12.7 km i diameter og alderen er estimert til 58 ± 2 millioner år (paleocen). Krateret er ikke eksponert på overflaten.
Politisk psykologi

Politisk psykologi er et flerfaglig akademisk felt som søker å forstå politikk, politikere og politisk atferd ved anvendelsen av psykologiske teorier. Selve begrepet har aner tilbake til Adolf Bastian og Hippolyte Taines tidlige sosialteori samt en tidlig representant i Gustave Le Bons massepsykologi. Videre foretok Sigmund Freud med sine studier Totem und Tabu (1913) og Massenpsychologie und Ich-Analyse (1921) en kobling også av psykoanalyse og politikk. Wilhelm Reich videreførte tekningen i sin bok Fascismens massepsykologi (1933). Utgangspunktet for den politiske psykologi er hvordan tradisjonelle psykologiske emner som tro, motivasjon, persepsjon, tenkning etc. kan anvendes for å kaste lys over politisk liv. I dette arbeidet trekkes det gjerne veksler på en vid rekke tilstøtende disipliner, slik som sosialantropologi, sosiologi, økonomi, filosofi og historie.
Måkevingedører

Praktiske forskjeller

Til tross for den vanlige oppfatningen om at måkevingedører eksisterer mest for utseendets skyld, er det en meget praktisk design. Fordelen er at når dørene er korrekt designet og balansert (for eksempel hos DeLorean) har de et svært lite plassbehov sideveis for å kunne åpnes (omkring 27,5 cm i DeLorean), og tillater en mye enklere inntreden enn konvensjonelle dører. Dette er spesielt viktig for biler som DeLorean, hvor bilens bredde sørger for at konvensjonelle dører ville blitt svært upraktiske ved parkering på en normal parkeringsplass.

Designutfordringer

Måkevingedører har et noe dårlig rykte på grunn av tidlige modeller av Mercedes og Bricklin. 300SL benyttet seg av et uvanlig chassisdesign, som krevde en høy terskel og som tvang dørene til å være mindre enn optimalt. Bricklin hadde mer normal størrelse på dørene, men systemet som løftet dørene var problematisk ved daglig bruk. I tillegg var det også bekymringer om at døren ikke var tilstrekkelig trygg ved en sidekollisjon, fordi man ønsket å lage dørene så lette som mulig.
DeLorean løste disse problemene ved å benytte seg av en stålbjelke i dørene, som var i full størrelse, og benyttet seg deretter av normale gassdempere for å løfte dørene og dempe bevegelsene.
Andre ulemper ved systemet var ikke like enkle å gjøre noe med. For eksempel gjør måkevingedesignet det umulig å lage en cabriolet-versjon av bilen, fordi dørhengslene må plasseres så nær midten av bilen som mulig for optimal effektivitet. Dette var aldri noe problem for DeLorean, som ikke planla noen cabrioletversjon av bilen (selv om det gikk rykter om en firedørs familiebil med plass til fire passasjerer).
Det sørger også for at det blir vanskeligere å forsegle bilen mot vannlekkasjoner, på grunn av formen og bevegelsene i døren selv. Mange DeLorean-eiere rapporterer om lekkasjoner når de kjører gjennom automatiske bilvaskeanlegg, på grunn av høyt trykk på vannet, selv om tettingen er mer enn tilstrekkelig i normalt regnvær.

Liknende løsninger

I tillegg til de tradisjonelle måkevingedørene finnes det også andre, og like uvanlige, dørmekanismer – særlig blant eksotiske og dyre biler. Lamborghini benytter seg av en design som er en mellomting mellom konvensjonelle dører og måkevingedører, som generelt referes til som saksedører eller Lamborghini-dører. Her er dørene fortsatt hengslet i front, men svinger oppover fra bilen mens de holder seg parallelt langs kanten.
McLaren F1 og Mercedes-Benz SLR benytter seg av en variant av dette systemet, kalt sommerfugldører. Dørene blir hengslet i front, som saksedørene, men flytter seg også ved at bunnen av døren beveger seg ut fra bilen. Dette øker mulighetene for at døren forflytter seg utover, og dermed vekk fra passasjerene, for å lette inn/utsteg.
Koenigsegg benytter seg av et system som kombinerer de fleste fordelene ved alle løsningene, men også er langt mer avansert.
Phillips County (Montana)

Historie

Fylket ble grunnlagt 5. februar 1915.
Bache-Gabrielsen

Historie

Thomas Bache-Gabrielsen ble født i Holmestrand i 1883. Hans foreldre Josef Alexander Gabrielsen, født i Sandefjord og Kamilla Amalie f. Bache kom i 1877 til Holmestrand hvor Josef Aleksander ble ansatt som bestyrer for det nyopprettede "Holmestrands Samlag for Brændevinshandel". Familien bodde i Backer-gården som fortsatt er tatt vare på i sin opprinnelige form. 
Thomas Bache-Gabrielsen forlot den norske hær som secondløytnant i 1903 bare tyve år gammel. Deretter reiste han til Cognac for å få forretningserfaring og noen måneders utenlandspraksis. Her fant han sin kone Odette Villard som han giftet seg med 23. januar 1906.
Thomas Bache-Gabrielsen etablerte seg i konjakkbransjen sammen med Peter Anton Rustad fra Ås. Rustad hadde jobbet med konjakk siden 1893, og var også en periode norsk konsul i Cognac. De kjøpte i 1905 opp firmaet «A. Edmond Dupuy & Co.» som var etablert i 1852 av Auguste Dupuy, og de markedsførte i starten konjakken sin under navnet «Rustad & Bache-Gabrielsen». Helt fra starten satset de på eksport av cognac fra Cognac. De klarte å oppnå gode forretningsforbindelser bl.a. i Norge, Danmark og Amerika. Rustad døde imidlertid i 1917, og Thomas Bache-Gabrielsen drev firmaet videre alene.
Thomas Bache-Gabrielsen ble 59 år gammel. Han døde hjemme i Cognac den 22. april 1942. Virksomheten i firmaet fortsatte ved hans enke, Odette Bache-Gabrielsen, og hennes tre sønner: René som ledet selskapet frem til 1990, Eric som var advokat i Cognac og Guy som hadde legepraksis i Rochefort.
Renés eldste sønn, Christian, overtok firmaet i 1968. Han var familiebedriftens daglige leder inntil hans sønn Hervé i 2009 overtok som daglig leder. Firmaet eies og drives dermed av fjerde generasjon Bache-Gabrielsen. Jean-Philippe Bergier er kjellermester, og er den som velger ut og blander konjakkene.
Bryting under Asialekene 2002

Bryting under Asialekene 2002. Bryting var en av sportene under de fjortende Asialekene som ble arrangert i Busan i Sør-Korea. Det var trettende gangen som bryting var med på programmet i Asialekene. Brytekonkurransene ble avviklet i perioden 2. til 8. oktober 2002. Det ble konkurrert i sju vektklasser i både fristil og gresk-romersk stil for menn og i fire vektklasser i fristil for kvinner. Det var første ganger kvinner deltok i bryting i Asialekene. Det var 196 utøvere fra 24 nasjoner og Sør-Korea ble beste nasjon med seks gullmedaljer foran Japan og Usbekistan med tre hver.
Ellen Brekken

Biografi

Brekken ble født i Tynset, hun begynte på Toneheim Folkehøgskole i 2005, og fullførte en bachelorgrad i Improvisasjonsmusikk på jazzlinja ved Norges musikkhøgskole i Oslo fra 2006 til 2010, inkludert en utvekslingsperiode med studier i Cape Town, Sør-Afrika. Hun leder et 7-manns folk/jazz-storband kalt Gruvar med medkomponist Lars Jakop Rudjord og hun har også startet sin egen Ellen Brekken Kvartett, med Dag-Filip Roaldsnes (piano), Eskil Sæter (gitar) og Jon Audun Baal (trommer). Brekken samarbeider også med Hedvig Mollestad Trio også med Ivar Loe Bjørnstad. De ga ut albumene Skyte!  (2011), Alle av Dem Hekser (2013), "Enfant Terrible" (2014), Svart Stabat Mater (2016) og live-album Onde i Oslo (2016) . For albumet "Alle av dem hekser" ble de nominert til den norske Spellemannsprisen i kategorien rock. Hun spiller også i bandet MAAR, med norsk folkemusikkpå programmet, og de ble nominert til Folkelarmprisen for sitt album "Vrangsvevd". Hun har jobbet mye for rikskonsertene, forskjellige teatre i Norge (Nasjonalteatret, Folketeatret, Oslo Nye teater, Trøndelag teater) i tillegg til å spille med musikere som Espen Rud, Staffan William-Olsson, Frode Nymo, Bugge Wesseltoft, Frode Alnæs, Jens Wendelboe, Aa Nordstoga, Ine Hoem og hun er i dag med i Caledonia jazzband og spiller med artister som, Lise Hvoslef og Kjetil Flatland. Hun leder også bandet Du og jeg og vi 2 - 3 - 4, som spiller musikk for barn.
Standard engelsk

Standard engelsk er et uttrykk som generelt anvendes for en form for engelsk som er tiltenkt å være en norm for utdannede brukere. Det finnes intet regelsett eller vokabular for en antatt «standard engelsk», fordi, til forskjell fra språk som fransk, italiensk, spansk eller nederlandsk, så har ikke engelsk et styrende råd (se Académie française, Real Academia Española, Den nederlandske språkunion, Norsk språkråd) for å etablere bruken.
Deutsche Film-Aktiengesellschaft

Opprettelse og virksomhet

Etter annen verdenskrig overtok det UFAs besittelser i det sovjetkontrollerte området. Selskapet ble gitt tillatelse fra den sovjetiske militæradministrasjon til å begynne filmproduksjon den 13. mai 1946, og den første filmen produsert var Wolfgang Staudtes Morderne er blandt oss. Andre viktige og populære produksjoner i løpet av DEFAs drøye 45 års virksomhet var Ekteskap i skyggen (1947), Keiserens undersått (1951), De halvsterke (1956), Stjernen (1959), Spor av stein (1966), Løgneren Jakob (1975), Legenden om Paul og Paula (1973) og Solo Sunny.

Etter gjenforeningen

Etter den tyske gjenforeningen ble selskapet oppløst og dets besittelser privatisert. Filmene produsert ved DEFA inkluderer omkring 950 spillefilmer, 820 animasjonsfilmer, mer enn 5 800 dokumentarer og nyhetssendinger og 4 000 tyske synkronisasjoner (dubbinger) av fremmedspråklige filmer. Opphavsretten til disse eies nå av Progress Film-Verleih GmbH. Eksklusiv distributør for video og DVD er Icestorm Entertainment.
DEFA-filmer har blitt vist i festivaler og retrospektiv i en rekke land. Museum of Modern Art i New York hadde i oktober 2005 en to ukers DEFA-festival.
En DEFA-film som er svært kjent i Norge er Tre nøtter til Askepott.